Zuma kry prokureursbrief oor uitlatingsPres. Jacob Zuma. Foto: Flickr/Governmentza/GCIS Louis Meintjies, president van TLU SA, het gesê die prokureursbrief is per e-pos aan Zuma gestuur, terwyl die balju dit ook persoonlik aan Zuma sal oorhandig. In die prokureursbrief verwys TLU SA na Zuma se 8 Januarie-toespraak, waarin hy, volgens TLU SA, afgewyk het van sy toespraak en gesê het: “Kamerade, die uitdagings van armoede, ongelykheid en werkloosheid het hul wortels in die groot dele grond wat gesteel is van die inheemse mense van Suid-Afrika.” TLU SA beskuldig Zuma daarvan dat dié uitlating, sowel as ander uitlatings soos dié oor Jan van Riebeeck, wys dat Zuma en die ANC die bedoeling het om teen wit mense en veral wit grondeienaars, te diskrimineer. “Dit blyk ook uit ŉ verdere verklaring wat hy gemaak het dat: ‘Suid-Afrika se geskiedenis van apartheid en kolonialisme word gekenmerk deur rasse-hiërargie en sistematiese geïnstitusionaliseerde verowering en ontneming van die inheemse mense van hierdie land, wat direk verwant is aan ons huidige uitdagings van werkloosheid, armoede en ongelykheid’,” lui die prokureursbrief. Volgens TLU SA ontken die organisasie nie die effek wat kolonialisme en apartheid op die Suid-Afrikaanse samelewing gehad het nie, maar het hulle ŉ probleem met die bewering dat die oorgrote meerderheid grond gesteel is van die inheemse mense van Suid-Afrika. “Dit is feitelik en histories verkeerd. Die huidige grondeienaars in Suid-Afrika het eerstens nie grond gesteel nie, maar die grond wat hulle besit, wettig gekoop. Dit is die geval met die meeste van die grond in Suid-Afrika vir minstens die afgelope eeu.” Volgens TLU wil Zuma en die ANC wit mense wat grond besit as diewe brandmerk deur te sê wit mense wat na Suid-Afrika gekom het, is diewe en alle swart mense was inheems aan Suid-Afrika toe wit mense in 1652 hier aangekom het. TLU SA eis dat Zuma en die ANC onvoorwaardelik om verskoning vra aan alle grondeienaars in Suid-Afrika en spesifiek wit grondeienaars, vir die “kwetsende, skadelike en haatverweefde” uitlatings wat gemaak is. Volgens TLU SA kom die uitlatings op haatspraak neer en sal die organisasie die gelykheidshof nader indien Zuma nie om verskoning vra nie.